|  |
| --- |
| **Ps. 46:1-11** **“Beskut in die Godstad omring deur ŉ onstuimige wêreld.”**  *Andries Burger, GK Pinetown, 17 Julie 2021 (Covid inperking) (ONRUS geteister!)* |

*Sing:* *Lied 151:1,2; Lied 422:1,2,3; Lied 519:1,2,3,4; Ps. 46:1,3,6; “Vrede”*

Mense sê hierdie is Martin Luther se Psalm want wanneer hy bang of moedeloos, depressief geword het in die bedreigings en gevare tydens die Reformasie, dan het hy hierdie Psalm gesing.

As Luther in ons omgewing gebly het dan het hy dit seker die hele week gesing...

Lees **<< Psalm 46:1-11>>**

Hierdie lied sing van ŉ onwankelbare vaste vertroue in die Here tydens die ergste gevare en die diepste nood.

*2God is vir ons 'n toevlug en 'n beskerming; Hy was nog altyd bereid om te help in nood.* (2020 in *benoudheid is Hy maklik bereikbaar*, 1933 *sy hulp in benoudheid is goed beproef*)

Luther se Duitse beryming sing “ ŉ Vaste Burg is onse God”, of in Engels “A Mighty Fortress is our God”.

Jy het seker al prentjies van kastele gesien of dalk self besoek, of ŉ stad met ŉ baie hoë muur om wat die vyande buite hou.

As daar gevaar kom vlug mense dan in die stad of kasteel in en maak die hekke toe waardeur die gevaar nie kan kom nie.

So is God vir ons, sy kinders. Hy is ons skuilplek of ons toevlug, Hy is ons beskermer.

Die digter wonder nie of gelowiges ook in gevare kom nie, hy klou nie vas aan die nonsies dat benoudheid altyd te make het met ŉ probleem in jou geloof of gehoorsaamheid nie.

Hy aanvaar bloot die feit dat gelowiges netsoos alle ander mense ook gevaar en benoudheid ken – selfs nog meer as jy daaraan dink dat ongelowiges ons vervolg en diskrimineer vir ons geloof...

Maar waarheen kan jy vlug in jou benoudheid, waar of liewer by wie is daar beskerming?

By God – Hy is ons toevlug, ons skuilplek.

Nét HY, niks anders nie, niemand anders nie.

Is Hy jou toevlug en skuilplek, jou Beskermer?

Daarom is ons nie bang nie, of behoort ons nie bang te wees nie. As die Almagtige God van die Leërskare van derduisende engele jou beskerm – vir wat sou ons dan nog bang hoef te wees?

Nee, ons sal nie bang wees selfs vir die mees skrikaanjaende natuur rampe wat so poëties in v.3-4 beskryf word nie.

Berge wat bewe en in die see wegsink, aardbewings en tsunami’s – nee nie daarvoor nie.

Wat van ŉ kleine lewensgevaarlike virus? Nee, ook nie daarvoor nie.

Ongeneeslike siekte? Weerlig en oorstromings en droogtes en veldbrande?

Nee ook daarvoor nie.

Nou wat van nasies wat raas en oorlog wil maak?

Wat van Moslem ekstremiste soos El Shebab in Mosambiek of Boko Haram in Nigerië?

Wat van hordes sinnelose plunderaars?

Wat van gewone skelms en misdadigers en korrupte politici en amptenare? Wat van onregverdige base by die werk of boelies op die pad of by die skool?

Die Almagtige God van die Leërskare is ons Toevlug. Die God van Jakob is ons Beskermer – ons hoef vir niks en niemand bang te wees nie.

As Hy wil, dan sê Hy net ŉ woord en koninkryke wankel en die aarde smelt voor Hom.

Wanneer Hy vrede wil hê dan onderhandel Hy nie daarvoor nie, Hy oorwin en Hy wat die vyand se wapens af.

Hy breek die pyle en slaan die spiese stukkend en maak vuur met hulle tenks en kanonne. Hy smelt hulle swaarde en Hy maak plaasimplemente daarvan.

Waarom is Hy ons skuilplek en ons beskermer?

Reg in die middel van al hierdie bedreigings en gevare, reg in die middel van al die rumoer van berge wat skud en sink en rasende nasies en vegtende koninkryke – daar is die kalmte, die rustigheid van die “Godstad”.

Teenoor al die donker van die bedreigings rondom skyn die helder lig van heiligste woonplek van die Allerhoogste (v. 5-6).

Natuurlik kon die Koragiete destyds gedink het aan Jerusalem, maar die Bybel leer dat dit baie meer beteken.

Wanneer die engel die bruid van die Lam vir Johannes wil wys in Openbaring 21 dan sien Johannes die nuwe Jerusalem,

die Godstad waarin God woon is die bruid, die kerk van Jesus Christus.

In die middel van al die gewoel en die gevare en die terrorisme en die plundering en die aardbewings en virusse is die Godstad, die bruid van Christus die versameling van mense wat in Jesus Christus glo.

Ook ek en jy saam in hierdie gemeente wat Christus vir Hom hier bymekaar gemaak het.

En hier, in hierdie Godstad is daar blydskap – selfs al woel die dreigende gevare om ons.

Die blydskap word veroorsaak deur die waterstrome van die rivier in die stad.

In die Godstad van Openbaring 22 is dit die Heilige Gees wat nou reeds ons bron van blydskap want Hy maak ons deel van Christus en daarom is ons in die Godstad deur sy werk in ons om te glo.

Die Godstad sal nie wankel en waggel soos berge in aardbewings nie, hier sal dit nie skuim en klots soos die onstuimige wêreld branders nie.

Die Godstad, Christus se kerk van gelowiges sal stewig geanker op Hom as ons fondament en ons hoeksteen.

Wat God help ons – nie laat in die namiddag eers nie, sommer vroeg-vroeg met dagbreek al (v.6).

Al die verskrikking wat ons moes tref – God se woede en sy straf –

dit het Christus op Homself geneem sodat Hy die benoudheid van Getsemane geken het,

die afgryslikheid moes beleef van sy God wat Hom verlaat het en Hy die angste van die hel moes verduur.

Die dood waarvoor ons sou teruggedeins in vrees het Hy oorwin

sodat ons in Christus nie weer sterf nie maar dadelik by die dood saam met Hom in die paradys is.

Sou ons dan nog bang of verward wees vir iets of iemand wat ons liggaam kan doodmaak?

Nee, want dan sal ons in die paradys wees en dit is baie beter as waar ons nou is.

God sal ons altyd beskerm en verlos – maar Hy doen die nie altyd op dieselfde manier nie. Iemand het dit so verduidelik:

soms verlos Hy ons **van** die gevaar, Hy keer dat die gevaar nie naby ons kom nie, Hy verlos ons daarvan. Ons word nie siek nie, ons kom nie in ŉ ongeluk nie, ons word nie aangeval nie

ander kerk verlos Hy ons **in** die gevaar, ons word siek of ons is in ŉ ongeluk of ons word aangeval maar in die krisis gee Hy vir ons die krag om te kan uithou en selfs terwyl ons siek of stukkend is en bloei te kan getuig van die blydskap om Jesus te ken as ons Here en Verlosser;

maar partykeer verlos Hy ons **deur** die gevaar wanneer hy die gevaar gebruik – die siekte of die ongeluk of die aanval gebruik om ons te verlos van hierdie sondige wêreld sodat ons saam in die paradys kan wees. Lees gerus weer hoe Stephanus deur die steniging verlos is van hierdie wêreld, of baie martelare wat verbrand is, ons geliefdes wie se lywe gesterf het van siekte of ongelukke...

God is ons beskermer en daarom kan die berge maar skud en sink, die skelms kan maar plunder en brand, die ekstremiste kan maar moor – die Godstad en almal daarin sal nie wankel nie, ons blydskap sal nie stil word nie, ons lig sal nie verdof nie.

Maar dit moet ons laat wonder – skyn die lig van hierdie Godstad van Pinetown gemeente, hierdie vergadering van gelowiges wat Christus hier bymekaargemaak het saam met almal wat van ver af begin deel word van ons.

Daar is geen twyfel dat die wêreld om ons donker en onstuimig is nie. Nie net van mense wat plunder en verwoes nie – dink aan die donker van sonde wat nie net geduld word nie maar goedgepraat en aangemoedig word. Die nagdonker om ons is sonder twyfel.

Maar hoe helder en suiwer is die lig wat ek en jy en ons as gemeente, as Godstad uitstraal?

Lyk dit nie soms maar ietwat soos die wêreld nie?

Natuurlik nie so arrogant en afgryslik as wat ons dit die afgelope week beleef het nie; maar hoe reageer ons oor dinge wat God toelaat om te gebeur?

Kyk ons ook net horisontaal vas teen die verskriklike omstandighede met vrees, en wantroue en selfs haat teenoor mense wat anders as ons lyk maar netsoos ons onskuldig is in dit alles en wat dalk nog meer as ons gaan ly daaronder? Onthou dat daar in die Godstad mense van alle nasies en tale en kulture en rasse is.

Skyn ons ŉ lig wat God se heerskappy nie net met die mond bely nie maar dit in praktiese seerkry van die lewe uitleef en uit skyn?

Skyn ons die lig van blydskap omdat ons die Allerhoogste God as Toevlug en Beskermer het – selfs as ons goed ook brand en ons ook in rye moet wag vir kos?

Watter Godstad lig skyn jy met jou woorde daar tussen ander mense in die ry of by die buurtwag se patrolliepunt?

Watter lig skyn ons in die manier hoe ons Christus se liefde en sy belangstelling en koestering vir mekaar uitleef? Ek kan baie voorbeelde noem, maar dink maar self...

Gemeenskap van heiliges wat ons almal in die Godstad bely beteken dat ons mekaar bedien met ons gawes, dat ander in die gemeente voorbeelde sal kan gee waarom hulle dink jy is lief vir hulle.

Nie net party soos die predikant en dalk ouderlinge en diakens nie –

elkeen in die Godstad lewe nie meer vir ons self nie, maar vir Hom wat vir ons gesterf het en uit die dood opgestaan het.

Laat ek nou maar bely – vir jare al bid ek op my eie en by geleentheid in ons gemeente gebede

dat die Here ons harte moet verander sodat Hy en ons dan ons gewoontes kan verander

sodat ons as gemeente werklik in meelewing sal saamleef soos Hy dit wil hê.

Ons het al soveel inisiatiewe probeer maar behalwe intensies het dit nog nooit regtig vrug gedra nie.

Ek is baie hartseer oor die manier wat dit gekom het, maar ek dink die Here dwing ons nou om na mekaar om te sien.

Moenie hierdie aaklige omstandighede ook laat verbygaan sonder om jou omgee vir ander sigbaar te maak nie. (Selfs al moet ons dalk leer omgee.)

Kan ek jou vra soos ook aan die begin van verlede jaar se grendeltyd gevra het – vat die gemeente almanak en bel die persoon bokant jou naam so een keer per week.

Vra hoe dit gaan, vertel hoe dit met jou gaan. Net dit... Man bel die man, vrou bel die vrou...

Ken jy hom of haar nie? Moenie skaam wees nie – julle is saam in die Godstad met dieselfde Beskermer wat julle tot in ewigheid saam in sy Godstad gaan bewaar...

Moenie wag om mekaar eers in die paradys te leer ken nie...

Ons is almal baie ontsteld oor wat hierdie week gebeur het.

My emosies ry ook wipplank en spin soms soos ŉ woer-woer,

maar in Psalm 46 herinner God ons daaraan dat ek en jy en elkeen wat deur Christus in sy gemeente bymekaar gesit is, in sy Godstad is, dat ons sy Godstad is.

En daarom dat Hy ons in v.11 beveel om te bedaar, en te erken dat Hy in beheer is. Hoog bo die natuur en die nasies, hoog bo die skelms en bedrieërs en die plunderaars. As ons omstandighede so geskud word soos die afgelope week – dan is dit Hy wat dit laat gebeur en dit nie gekeer het nie.

Ek weet nie wat nog vir ons voorlê in die komende weke en maande nie – maar een ding is absoluut seker, die Almagtige God van die Leërskare, die drie-enige God, is en bly in absolute beheer.

Daarom hoef ons niks te vrees nie want Hy, die Here, die Almagtige, die God van Jakob is ons Beskutting (v.12).

En as jy ooit wonder hoe lief Hy jou het – kyk na die kruis op Golgota...

Amen

Luther het gesê: 'Ons sing hierdie psalm tot lof van God, want God is met ons en bewaar en verdedig sy kerk en sy woord kragtig en wonderbaarlik teen alle fanatiese geeste, teen die poorte van die hel, teen die onverbiddelike haat van die duiwel, en teen al die aanvalle van die wêreld, die vlees en die sonde. ”